Radiografis vas oor kaalfoto’s van seunArgieffoto ŉ Radiografis van Johannesburg wat glo kaalfoto’s van homself aan ŉ negejarige seun oor WhatsApp en BBM gestuur het, het Donderdag in die stad se landdroshof verskyn op aanklag van kinderpornografie. Netwerk24 het Vrydag berig die 41-jarige man, die direkteur van ’n maatskappy wat radiografiedienste aan ’n hospitaal in Sandton verskaf, is vroeg Donderdagoggend in hegtenis geneem. Hy het later in die Randburg-landdroshof verskyn en is op borgtog van R10 000 vrygelaat. Die landdros het opdrag gegee dat die man nie direkte of indirekte kontak met die seun of sy ouers mag maak nie. Hy moes ook sy paspoort inhandig en moet hom elke Sondag by die Sandton-polisiestasie aanmeld. Netwerk24 het vertroulik verneem dat die seun, nou 11, toe hy nege was glo ŉ algemene versoek aan die beskuldigde gestuur het om ŉ BBM (Blackberry Messenger)-kontak te word. Dit was glo deel van ŉ speletjie tussen maats om te sien wie die meeste BBM-kontakpersone kon hê. Die radiografis het hom glo as ŉ 20-jarige dokter voorgedoen en die twee het tussen 2013 en 2014 op BBM en WhatsApp gekommunikeer. Die beskuldigde het in dié tydperk glo die seun sover gekry om kaalfoto’s van homself na die man te stuur. Die beskuldigde het na bewering ook eksplisiete foto’s van homself aan die kind gestuur. Die man is in hegtenis geneem nadat die seun glo eendag sy foon by die huis vergeet het. Sy stiefma het glo op die foto’s afgekom en die polisie in kennis gestel. Sy naam en adres is deur sy selfoonnommer opgespoor. Die man en die seun het mekaar glo nooit persoonlik ontmoet nie. Die saak is tot 24 Junie uitgestel vir verdere ondersoek. Netwerk24